AARHUS: Et fælles online-event med noget stand-up og musik skal gøre det ud for den store, sidste skoledag for 3.000 århusianske afgangselever i Botanisk Have.

Alle sejl var sat til i Botanisk Have, hvor de århusianske afgangselever efter 10 år i folkeskolen skulle have sagt fysisk farvel til hinanden med maner og en kæmpe fest i 20. maj.

Den fælles fest, som Aarhus Kommune havde sat penge i, har coronasmitten afblæst. Skolerådmand Thomas Medom (SF) har nu lagt ud til hver enkelt skole i Aarhus, at et udvalg bestående af lærere, forældre, elever og klubmedarbejdere sørger for, at afgangseleverne lokalt får en fest på selve skolen – alt efter hvilke coronaregler, der er stillet op i juni måned.

- Normalt har vi det traditionsrige og festlige farvel i Botanisk Have med 3.000 glade elever. Det bliver desværre ikke til noget. Det er synd for de unge. Men de skal nu – i fællesskab – have en chance for at markere afslutningen på deres 10 år i folkeskolen. Det længste uddannelsesforløb i deres liv, siger Thomas Medom.